45-årige Stefan Madsen er træner for Danmarks bedste og verdens andet bedste håndboldhold, Aalborg Håndbold. Udover at være kåret tre gange i træk som årets herretræner i dansk håndbold, så kan han også bryste sig af at være blandt de bedste på verdensplan. Men selvom jobbet som cheftræner har været en drøm, siden Stefan Madsen var barn, så er det også et job, der stiller krav på flere fronter. Familielivet skal prioriteres Et af de steder, jobbet især stiller krav, er i familien. Stefan Madsen bor i Aabybro med sin kone, to sønner og hund. Og med en beskæftigelse, hvor han er mere sammen med holdet end med sin familie, så bliver de få timer i hjemmet brugt med omtanke. -	Når jeg endelig kommer hjem, så gør jeg mig umage med at være tilstede for mine to drenge og kone, siger Stefan Madsen. Jobbet slider på familielivet, og det kan til tider være svært, at få logistikken til at gå op. Derfor bruger han mange kræfter på at være nærværende, når han er hjemme. Både med familie og venner. Udover at prioritere kvalitetstid med konen, Lene, så er det ikke en sjældenhed, at friweekenderne bruges på at spise en god bøf og drikke rødvin med venner. Men tid med børnene vægtes også højt. Sideløbende med karrieren som træner for de allerstørste håndboldstjerner i Aalborg Håndbold bruger Stefan Madsen også tid på at træne de lidt lavere rækker. Når kalenderen tillader det, står han og råber på sidelinjen i Aabybro Håndboldklub, hvor han i flere år har trænet sine to sønner. -	De manglende timer, jeg har i hjemmet, de skal selvfølgelig hentes, når der er mulighed for det. Det forsøger jeg blandt andet ved at være til deres håndboldtræninger, siger Stefan Madsen. En stærkere familie Stefan Madsen har været håndboldtræner i 13 år. I dag er det stjerner som Aron Pálmarsson og Henrik Møllgaard, han dirigerer, men sådan har det ikke altid været. Han startede nemlig sin trænerkarriere i 1. division, hvor han trænede seniordamer i Aalborg KFUM, mens han studerede til underviser. I 2008 kom trænerdrømmen et skridt nærmere, da han fik sin første fuldtidskontrakt som håndboldkoordinator og assistenttræner i AaB Håndbold. Herefter gik det stærkt. Allerede få år efter fik Stefan Madsen et jobtilbud, han ikke kunne sige nej til. Den tyske Bundesligaklub HC Leipzig havde fået øjnene op for det danske trænertalent. Familien flåede derfor de nordjyske teltpæle op og flyttede til Tyskland. -	Der var mange, der kiggede på os og spurgte, om vi var bindegale. De mente, at vi ikke havde tænkt det ordentligt igennem, fordi vi havde små børn. Men det havde vi heldigvis, siger han. Tiden som cheftræner for den tyske kvindeklub var ikke kun en dans på roser for Stefan Madsen og familien. Et år før kontrakten udløb valgte han at ophæve den og vende hjem til Nordjylland. Alligevel ser han tilbage på tiden med et smil. -	Jeg er så glad for den tid, vi har haft dernede. Når man bliver trukket ud af sine vante rammer, og pludselig bliver udfordret til at gøre tingene på helt andre måder, end man er vant til, så bliver familiebåndet bare meget stærkere, siger Stefan Madsen. Stefan Madsen kom tilbage til Nordjylland uden at have et nyt jobtilbud på hånden. Men der gik ikke længe, før endnu en mulighed åbnede sig for ham. Aalborg Håndbold manglede en assistenttræner. Aalborg Håndbold succesen Lynhurtigt gik der fem år som assistenttræner i Aalborg Håndbold. Og pludselig havde Stefan opnået resultater, der fik ham endnu højere op i hierarkiet i klubben. For tre sæsoner siden var det pludselig ham, der stod med hovedansvaret, da han byttede titlen som assistentræner ud med cheftræner. Ifølge Jan Larsen, der er direktør i Aalborg Håndbold, var der dengang ingen tvivl om, hvem cheftrænerrollen skulle tilfalde. -	Efter flere år i klubben kunne jeg simpelthen ikke finde nogen, jeg synes, var bedre end Stefan til den opgave, fortæller Jan Larsen. Siden Stefan Madsen er kommet til roret for holdet, har holdet væltet sig i succes med tre danske mesterskaber, tre supercup finaler, en pokaltitel og en sølvmedalje til Final4 i Champions League. Og spørger man til opskriften, så er svaret klart. -	Det kan godt være, der er andre, der kan gøre det her alene. Men jeg kan ikke. Uden Arnór Atlason som assistentræner, Rasmus som fysioterapeut, vores fysiske træner Kim og ikke mindst direktør Jan Larsen, kunne vi ikke have gjort det, vi gør nu, siger Stefan Madsen. Stefan Madsen har skrevet kontrakt med Aalborg Håndbold indtil 2023. Men i en omskiftelig branche, hvor alt kan ske, er det ikke til at vide, hvad fremtiden bringer for den håndboldglade familiefar fra Aabybro. Du kan se hele portrætprogrammet om Stefan Madsen her:

Opsummering:
Det kræver næsten familie-teambuilding, når Stefan Madsen vender hjem fra ture med Aalborg Håndbold. I programmet ’Træner på Toppen’ følger vi succestræneren, der, sideløbende med karrieren, kæmper med at være en god familiefar.